SKRIFTLIG FORESPØRGSEL E-1680/01

af Benedetto Della Vedova (TDI) til Kommissionen

(14. juni 2001)

Om: EDF's køb af en andel i Montedison A/S

Der har i pressen været forlydender fremme om, at Electricité de France (EDF) inden for de seneste dage skulle have købt en kapitalandel i Montedison A/S på 3,97 %.

EDF, som er verdens største producent af elektricitet (selskabets markedsandel på det europæiske elektricitetsmarked er på 18 %, og dets målsætning er at nå op på 50 % inden udgangen af 2005), er fuldstændig kontrolleret af den franske regering og beklæder en monopolstilling på fransk område.

Frankrig har længe undladt at efterkomme det EF-direktiv, hvorefter Unionens medlemsstater er forpligtede til at åbne de nationale elektricitets- og gasmarkeder, en undladelse som Kommissionen har straffet med at indlede overtrædelsesprocedure og med at anmode Frankrig om at overholde fællesskabsbestemmelserne, og det franske elektricitetsmarkeds åbningsgrad er blandt de laveste i Unionen, og det vil den blive ved at være i mange år fremover. Denne skævhed i forhold til de liberaliseringsprocesser, der er iværksat i andre lande, gør det muligt for den franske monopolindehaver at nyde godt af de anvendte ressourcer i sin aggressive udvidelsespolitik på det europæiske marked.

De vurderinger, hvorefter det her omhandlede køb betragtes som en simpel økonomisk investering, er ikke troværdige i betragtning af den helt åbenbare forbindelse mellem de sektorer, inden for hvilke EDF og Montedison opererer, og førstnævntes strategiske interesse i at gøre sig gældende på det italienske marked for produktion og distribution af elektricitet, hvor der allerede er iværksat en liberaliseringsproces.

Kan Kommissionen på baggrund af ovenstående oplyse, hvilke procedurer den agter at iværksætte over for EDF for at undgå, at det monopolistiske udbytte, som EDF nyder godt af, fortsat fordrejer konkurrencen i elektricitetssektoren. Kan Kommissionen endvidere oplyse, om ikke den mener, at den her beskrevne situation indirekte i kraft af det fortsatte monopol på det franske marked svarer til udbetaling af statsstøtte til EDF, hvilket ikke er foreneligt med EF-traktatens artikel 87 og er i modstrid med traktatens artikel 82, idet der er tale om at eksportere den dominerende stilling, som EDF nyder godt af i Frankrig, til det italienske marked?

Svar afgivet på Kommissionens vegne af Mario Monti

(3. september 2001)

I overensstemmelse med, hvad stats- og regeringscheferne blev enige om på Det Europæiske Råds møde i Stockholm (den 23. og 24. marts 2001) overvåger Kommissionen, at EF-traktatens bestemmelser overholdes til punkt og prikke inden for elindustrien, der er ved at blive liberaliseret, og at de virksomheder, der bevarer en monopolstilling på deres nationale marked, ikke drager urimelig fordel af denne situation.

Hvad nærmere angår Electricité de Frances køb af en kapitalandel i Montedison SpA, som det ærede medlem omtaler, har denne transaktion i mellemtiden udviklet sig i en anden retning end omtalt af det ærede medlem. Efter at have erhvervet en kapitalandel i Montedison SpA på 20 % har Electricité de France (EDF) sammen med andre italienske virksomheder deltaget i oprettelsen af et joint venture-selskab, Italenergia, som netop har erhvervet kontrollerende indflydelse i Montedison. De nuværende aktionærer i Italenergia er FIAT, EDF, Tassara og tre italienske banker (Banca di Roma, San Paolo og Intesa). Kommissionen er ved at foretage en omhyggelig gennemgang af denne ny transaktion, som den blev underrettet om den 26. juli 2001 i henhold til Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser(1). Efter ændringerne i sammensætningen af Italenergias aktionærer nåede Kommissionen den 20. juli frem til den konklusion, at transaktionen udgør en fusion af europæisk dimension, hvorfor den opfordrer Italenergia og FIAT til at anmelde den til Kommissionen. I øvrigt vil Kommissionen fortsætte med nøje at følge, hvordan situationen udvikler sig for også i givet fald at undersøge alle muligheder for anvendelse af EF-traktatens artikel 81 (tidligere artikel 85) og 82 (tidligere artikel 86).

Med hensyn til det ærede medlems påstand om, at EDF fra den franske stat skulle have modtaget støtte i modstrid med EF-traktaten, undersøger Kommissionen i øjeblikket de franske love og administrative bestemmelser, i henhold til hvilke EDF udøver sin virksomhed for at fastslå, om disse bestemmelser indeholder elementer af statsstøtte. Denne analyse tager blandt andet sigte på at undersøge, om forholdet mellem EDF og den franske stat følger den private investors princip.

I øvrigt er Kommissionen af den opfattelse, at vedtagelsen af dens direktivforslag om liberalisering af elektricitetsområdet, der er mere ambitiøst end de direktiver, der blev godkendt af Rådet og Parlamentet i 1996 og 1998, vil være det bedste middel til effektivt at løse de problemer vedrørende manglende symmetri mellem de forskellige medlemsstaters liberaliseringsniveau, det ærede medlem omtaler, og dette som led i en række foranstaltninger, Kommissionen annoncerede den 20. juni 2000 med det formål at sikre, at konkurrencereglerne overholdes til punkt og prikke på energiområdet.

(1) EFT L 257 af 21.9.1990.